મિયામીથી 72 કિલોમીટર દૂર આવેલા પાર્કલેન્ડની માર્જરી સ્ટોનમેન ડગ્લાસ સ્કૂલમાં ત્રણ હજારથી વધારે વિદ્યાર્થીઓ અભ્યાસ કરે છે. જેમાં મોટી સંખ્યામાં ભારતીય-અમેરિકન વિદ્યાર્થીઓનો સમાવેશ થાય છે. ગયા અઠવાડિયે સ્કૂલ છૂટવાના થોડા સમય અગાઉ સ્કૂલનો ભૂતપૂર્વ વિદ્યાર્થી 19 વર્ષીય નિકોલસ ક્રૂઝ સ્કૂલમાં સેમી-ઓટોમેટિક એઆર-15 રાઇફલ અને સંખ્યાબંધ મેગેઝિન સાથે ધસી આવ્યો હતો. તેણે સ્કૂલમાં આવી ફાયર એલાર્મ વગાડયું હતું. આથી વિદ્યાર્થીઓ સ્કૂલના બિલ્ડીંગમાંથી બહાર દોડી આવ્યા હતા, ત્યારે તરત જ નિકોલસ ક્રૂઝે તેમના પર ગોળીબાર મારવાની શરૂઆત કરી હતી જેમાં 17 વ્યક્તિઓ મોતને ભેટ્યા હતા. ક્રૂઝે સ્કૂલના બિલ્ડીંગમાં 13, બિલ્ડીંગની બહાર ત્રણ અને એક વ્યક્તિને સ્કૂલની નજીકના રોડ પર ઠાર કર્યા હતા. બે વ્યક્તિના હોસ્પિટલમાં સારવાર દરમિયાન મૃત્યુ થયા હતા.